Šhara
Šhara (gru. შხარა) jest najviša planina u Gruziji, tačnije, u regiji Svaneti, uz granicu s Rusijom, 88 km sjeverno od Kutaisija, drugog najvećeg gruzijskog grada. Vrh je u centralnom dijelu planinskog lanca Veliki Kavkaz, jugoistočno od Elbrusa, najvišeg vrha u Evropi. Ovo je treći najviši vrh u Kavkaskom gorju, odmah nakon Dih-Taua. Šhara je najviša tačka masiva poznatog kao Bezingijski zid, koji je zapravo greben dužine 12 km. To je veliki, strmi vrh u regiji koja je veoma zahvaćena ledničkom erozijom i ozbiljan je izazov za planinare. Sjeverna strana Šhare (na ruskoj strani) visoka je 1.500 m i ima nekoliko klasičnih teških ruta. Važniji podvrh Zapadna Šhara (5.068 m) zaseban je cilj za planinare, a prelazak cijelog Bezingijskog zida smatra se "najdužom, najmukotrpnijom i najzahtjevnijom ekspedicijom u Evropi". Na Šharu se prvi popeo britansko-švicarski tim u sastavu John Garford Cockin, Ulrich Almer i C. Roth 1888. preko Sjeveroistočnog grebena. Ova ruta i danas je među lakšim i popularnijim. Prvi koji su prešli cijeli Bezingijski zid bili su Austrijanci K. Poppinger, K. Moldan i S. Schintlmeister, a to su učinili 1931.